Сёлетняя лінейка, прысвечаная Дню ведаў, для дырэктара Бабуніцкай сярэдняй школы Уладзіміра Герасіменкі была асабліва ўрачыстай. І настрой не сапсаваў нават цёплы вераснёўскі дождж. Уладзімір Мікалаевіч з гонарам спяшаўся падзяліцца з прысутнымі ў гэты дзень вучнямі, бацькамі, педагагічным калектывам і гасцямі прыемнай навіной. Так, па выніках работы за мінулы навучальны год калектыў школы стаў пераможцам раённага конкурсу на лепшую арганізацыю вучэбна-выхаваўчай работы з колькасцю вучняў ад 100 і вышэй. Добрыя веды паказалі бабуніцкія вучні і ў цэнтралізаваным тэсціраванні па беларускай мове і матэматыцы: сярэдні бал па названых прадметах вышэй за раённы. Што датычыць паступлення выпускнікоў 2014 года, а іх тут было 8, то палова сталі студэнтамі вышэйшых навучальных устаноў, 3 – навучэнцамі СПТВ і каледжаў, адзін вырашыў пачаць працоўную дзейнасць на сталічных будоўлях.